b"\n_START_ARTICLE_\nOrdinacions sobre lo fet de la mar\n_START_PARAGRAPH_\nOrdinacions sobre lo fet de la mar \xc3\xa9s la denominaci\xc3\xb3 historiogr\xc3\xa0fica d'uns textos legislatius redactats per Bernat II de Cabrera Almirall de l'Armada Reial del senyor rei d'Arag\xc3\xb3 i aprovats pel rei Pere el Cerimoni\xc3\xb3s el 1354. Aquestes ordinacions, juntament amb el Llibre del Consolat de Mar, foren molt importants en el desenvolupament i administraci\xc3\xb3 de la marina catalana.\n_START_SECTION_\nDocument 1: Ordinacions sobre lo fet de la mar\n_START_PARAGRAPH_\nL\xe2\x80\x99obra est\xc3\xa0 dividida en cap\xc3\xadtols curts, amb numerals romans. A continuaci\xc3\xb3 es presenten els t\xc3\xadtols dels cap\xc3\xadtols, numerats en xifres ar\xc3\xa0bigues i modificats en part per a facilitar la seva comprensi\xc3\xb3.\n_START_SECTION_\nDocument 2: Ordinaci\xc3\xb3 dels salaris e forniments dels acordats de les armades\n_START_PARAGRAPH_\nAquest document determina els salaris dels tripulants acordats (enrolats en una galera), l\xe2\x80\x99armament necessari i les provisions estipulades per a una campanya de quatre mesos.\n_START_SECTION_\nSalaris\n_START_PARAGRAPH_\nNOTA: 1 lliura de Barcelona= 20sous  _NEWLINE_Almirall o capit\xc3\xa0: 40 sous diaris, de Barcelona (aproximadament 240 lliures per 4 mesos)_NEWLINE_Visalmirall: 150 lliures de Barcelona, per 4 mesos_NEWLINE_Patr\xc3\xb3: 50 lliures per 4 mesos_NEWLINE_Escriv\xc3\xa0 de l\xe2\x80\x99estol: 25 lliures per 4 mesos_NEWLINE_Algutzir de l\xe2\x80\x99estol: 15 lliures per 4 mesos_NEWLINE_C\xc3\xb2mit: 34 lliures per 4 mesos_NEWLINE_Sota-c\xc3\xb2mit: 16 lliures per 4 mesos_NEWLINE_Notxers: N\xe2\x80\x99hi havia 8 per cada galera. Sota aquesta categoria i salari calia incloure 1 escriv\xc3\xa0 de galera, 1 mestre d\xe2\x80\x99aixa, 1 mestre calafat i 1 mestre remolar._NEWLINE_El salari d\xe2\x80\x99un nauxer era de 12 lliures per 4 mesos. Als mestres d\xe2\x80\x99aixa, calafats i remolars se\xe2\x80\x99ls adelantava una lliura per als seus equipaments especials. A m\xc3\xa9s podien cobrar un suplement a criteri de l\xe2\x80\x99almirall o capit\xc3\xa0._NEWLINE_Ballesters: 10 lliures per 4 mesos_NEWLINE_Proers: 8 per galera; 10 lliures per 4 mesos_NEWLINE_Aliers: 6 per galera\xc2\xa0; 10 lliures per 4 mesos_NEWLINE_Cru\xc3\xafllers: 4 per galera; 8 lliures per 4 mesos_NEWLINE_Espatllers: 6 per galera; 8 lliures per 4 mesos_NEWLINE_Remers simples: 154 per galera; 6 lliures per 4 mesos_NEWLINE_Trompeta: 15 lliures per 4 mesos_NEWLINE_Metge o barber: 15 lliures per 4 mesos_NEWLINE_Joglars de l\xe2\x80\x99estol: 2 trompadors, 1 trompeta, 1 cornamusa, 1 tabaler; 15 lliures per 4 mesos m\xc3\xa9s suplements"